Nariadenie Komisie (ES) č. 2717/98
zo 16. decembra 1998
o žiadostiach členských štátov na preplatenie nákladov vyplatených produkčným organizáciám, ktorým bolo udelené predbežné uznanie v sektore ovocia a zeleniny, spoločenstvom
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2200/96 z 28. októbra 1996 o spoločnej organizácii trhu s ovocím a zeleninou [1], ktoré bolo zmenené a doplnené nariadením Komisie (ES) č. 2520/97 [2], najmä na jeho článok 52 (3),
keďže v súlade s článkom 52 (2) tohto nariadenia podpora udeľovaná členskými štátmi podľa jeho článku 14 ustanovuje spoločné opatrenia v zmysle článku 2 (1) nariadenia Rady (EHS) č. 4256/88 z 19.decembra 1988, ktorým sa ustanovujú opatrenia na implementáciu nariadenia (EHS) č. 2052/88 o Usmerňovacej sekcii EPUZF [3], ktoré bolo zmenené a doplnené nariadením (EHS) č. 2085/93 [4]; keďže takáto podpora je zahrnutá v ročnej predpovedi nákladov a v pravidlách na platby uvedených so spätnou účinnosťou v článku 31 (1) a 33 nariadenia Rady (ES) č. 950/97 z 20. mája 1997 o zvyšovaní výkonnosti v poľnohospodárskych štruktúrach [5], ktoré bolo zmenené a doplnené nariadením (ES) č. 2331/98 [6];
keďže prihlášky na uplatňovanie čiastočných platieb Usmerňovacou sekciou EPUZF podľa článku 5 nariadenia Komisie (ES) č. 20/98 zo 7. januára 1998, ktorým sa ustanovujú pravidlá pre uplatňovanie nariadenia Rady (ES) č. 2200/96 pokiaľ ide o pomoc pestovateľským organizáciám, ktorým bolo udelené predbežné uznanie [7], musia obsahovať niektoré podrobné údaje, ktoré členské štáty predložia v rovnakej forme; keďže pokiaľ ide o dôkladnú kontrolu ich zhody s nariadeniami (ES) č. 2200/96 a (ES) č. 20/98 Komisia musí byť schopná vyžiadať si prístup k dôležitým doplnkovým dokumentom;
keďže opatrenia uvedené v tomto nariadení sú v súlade s názorom Riadiaceho výboru pre poľnohospodárske štruktúry a rozvoja vidieka,
PRIJALA TOTO NARIADENIE:
Článok 1
Žiadosti o čiastkové financovanie, vypracované členskými štátmi v súlade s článkom 5 nariadenia (ES) č. 20/98, sa musia prezentovať v súlade s jeho prílohou k.
Článok 2
1. S prvou žiadosťou o čiastkové financovanie pošle členský štát Komisii svoje národné požiadavky na implementáciu a administratívne pokyny spolu s tlačivami a inými dokumentmi, ktoré súvisia s administratívnou implementáciou opatrení. Každá zmena a doplnenie sa doručí Komisii s prvou prihláškou na čiastkové financovanie po takejto zmene.
2. Na účel kontrol žiadostí o náhradu pomoci stanovenej v článku 14 ods. 2 nariadenia (ES) č. 2200/96, členské štáty zašlú Komisii, na žiadosť posledne menovanej a v stanovenej lehote, akékoľvek podporné doklady alebo overené kópie týchto dokladov iných ako tých, ktoré sú uvedené v odseku 1, ktoré môžu byť podstatné na účely výpočtu tejto pomoci.
Článok 3
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 16. decembra 1998